ཁོང་གིས་ཐ་གཅིག་ཏུ་འཚེ་བ་མེད་པའི་ལམ་ལ་བརྟེན་ནས་འགྲོ་བའི་ལམ་ལུགས་དེ་ནི་དེང་སང་གི་འཛམ་པོའི་གླིང་གི་དུས་ཚོད་འདིར་ཧ་ཅང་གི་དགོས་མཁོ་ཆེན་པོ་རེད།གཅིག་བྱས་ན་སྔ་མོའི་རྒྱ་གར་གྱིས་རང་དབང་གི་འཐབ་རྩོད་བྱས་པའི་སྐབས་སུ་འཚེ་བ་མེད་པའི་ལམ་ལ་ཕེབས་པ་དེ་རིགས་ཁག་ཅིག་གིས་གྷན་ངྷི་ལ་ནུས་པ་མེད་པ་དང་ཉམ་ཆུང་བར་ཏན་ཏན་མཐོང་གི་ཡོད་སྲིད།དེང་སང་ག་ལེར་གྷན་ངྷིའི་འཚེ་བ་མེད་པའི་ལམ་ལ་དོ་སྣང་གསར་བ་སླེབས་ནས།ནལ་སེན་མན་ཌ་ལཱ་དང་མར་ཌེན་ལུ་ཐུར་ཁུན་སོགས་གྷན་ངྷིའི་རྗེས་སུ་འབྲངས་ནས་ཕེབས་ཀྱི་ཡོད་པ་རེད།མར་ཌེན་ལུ་ཐུར་ཁུན་ཁོང་ལ་ངོས་མཇལ་རྒྱུ་བྱུང་མ་སོང་།ཡིན་ནའང་།ཁོང་གི་བཟའ་ཟླ་དང་ནང་མི་དང་མཇལ་རྒྱུ་བྱུང་།ཁོང་གི་བཟའ་ཟླས་གྷན་ངྷི་ཡིས་མར་ཌེན་ལུ་ཐུར་ཁུན་གྱི་ཡིད་དབང་འཕྲོག་ནས་ཁོང་གི་སྟོད་གོས་ཀྱང་གྷན་ངྷི་ནང་བཞིན་གོན་དགོས་པ་མིན་འགྲོ་ཞེས་གསུངས་ཀྱི་ཡོད་ཟེར།དེང་སང་འཚེ་བ་མེད་པ་ནི་འཛམ་གླིང་ཡོངས་སུ་བཤད་ཀྱི་ཡོད་པ་རེད།གྷན་ངྷིའི་རྗེས་དྲན་བྱེད་སྟངས་ཡང་དག་པ་དེ་ཉིན་རེའི་འཚོ་བའི་ནང་གྷན་ངྷིའི་བྱེད་སྟངས་དེ་ལག་ལེན་བསྟར་བ་ཡིན་ན་སོ་སོའི་སེམས་སྐྱིད་པ་རེད།ཅི་ཙམ་གྱིས་འདོད་ཆགས་ཆོག་ཤེས་བྱས་པ་ཡིན་ན་རེ་དོགས་ཉུང་དུ་འགྲོ་གི་རེད།སོ་སོའི་མིང་དང་གྲགས་པ་ལ་བསམ་བློ་བཏང་བ་ཡིན་ན་རྔམ་སྐྲག་དང་རེ་དོགས་མང་པོ་ཡོང་གི་རེད།རེ་དོགས་ཅི་ཙམ་ཆེ་བའི་ཚོད་ཀྱིས་སེམས་མ་སྐྱིད་པ་ཡོང་གི་རེད།གྷན་ངྷིའི་ལྟ་སྤྱོད་ནི་དངོས་གནས་མིག་དཔེ་འོས་པ་ཞིག་རེད།ངོས་རང་གྷན་ངྷི་དང་མཇལ་མ་མྱོང་།ལྷ་སར་ཡོད་དུས་གྷན་ངྷི་རྨི་ལམ་ལ་ཐེངས་གཅིག་བཏང་མྱོང་།ཡིན་ཡང་།རྨི་ལམ་ལ་ཐུག་པའི་གྷན་ངྷི་དང་གྷན་ངྷི་དངོས་མ་གཉིས་མ་འདྲ་བ་རེད།རྨི་ལམ་ནི་འཁྲུལ་བ་རང་རེད།དེ་རིང་འདིར་ངོ་ཤེས་རྙིང་པ་གཉིས་ཕེབས་པར་ཐུགས་རྗེ་ཆེ་ཞུ་རྒྱུ་དང་།གསུང་བཤད་དུའང་བདེན་པའི་བདེན་རྒྱབ་གནང་བས་ཐུགས་རྗེ་ཆེ་ཞུ་རྒྱུ་ཡིན།ཅེས་དང་།